b'\n_START_ARTICLE_\nFinan\xc4\x8dna stra\xc5\xbea\n_START_PARAGRAPH_\nFinan\xc4\x8dna stra\xc5\xbea ali finan\xc4\x8dna policija (v primeru, da pobira necarinske dav\xc5\xa1\xc4\x8dine tudi dav\xc4\x8dna policija in v primeru, da pobira predvsem carinske dav\xc5\xa1\xc4\x8dine, tudi carinska stra\xc5\xbea) je operativna slu\xc5\xbeba, katere osnovno delo je pobiranje carin in dohodarstvenih pristojbin in z njimi povezano odkrivanje tihotapljenja ali dav\xc4\x8dnih utaj.\n_START_SECTION_\nRaz\xc5\xa1irjenost finan\xc4\x8dne stra\xc5\xbee po svetu\n_START_PARAGRAPH_\nFinan\xc4\x8dna stra\xc5\xbea se pojavi \xc5\xbee v \xc4\x8dasu Rimskega imperija, kjer so poznali posebno oboro\xc5\xbeeno carinsko-mitninsko stra\xc5\xbeo- custodiae. Finan\xc4\x8dne stra\xc5\xbee niso le carinsko-dohodarstvene slu\xc5\xbebe, ponekod opravljajo tudi nadzor nad davki nas splo\xc5\xa1no, imajo pa tudi lastnosti policijske slu\xc5\xbebe. Finan\xc4\x8dne stra\xc5\xbee so lahko organizirane v sklopu obrambnih sil kot npr. v Italiji. Slu\xc5\xbebo finan\xc4\x8dne stra\xc5\xbee pod razli\xc4\x8dnimi imeni poznajo v razli\xc4\x8dnih dr\xc5\xbeavah- v Italiji deluje Guardia di finanza, v \xc5\xa0paniji Policia fiscal, v Romuniji Garda Financiar\xc4\x83. Na Portugalskem je neko\xc4\x8d delovala Guarda fiscal, v Avstriji vse do 2004 Zollwache, ki se je sprva imenovala Finanzwache. V kraljevini Srbiji je financijska stra\xc5\xbea delovala kot carinska stra\xc5\xbea, poznali pa so \xc5\xa1e posebno tro\xc5\xa1arinsko stra\xc5\xbeo.\n_START_SECTION_\nIdeje o ponovnem o\xc5\xbeivljanju finan\xc4\x8dne stra\xc5\xbee na Slovenskem\n_START_PARAGRAPH_\nV prvi polovici osemdesetih let 20. stoletja je v \xc4\x8dasu vladavine Janeza Zemljari\xc4\x8da krog ljudi okrog Zdenka Malija gojil idejo o uniformiranju in oboro\xc5\xbeitvi izvr\xc5\xa1ilnih uslu\xc5\xbebencev dav\xc4\x8dne uprave v Sloveniji, toda po odhodu Zemljari\xc4\x8da na funkcijo podpredsednika Zveznega izvr\xc5\xa1nega sveta je ta ideja o dav\xc4\x8dni policiji zamrla._NEWLINE_Leta 2008 je politi\xc4\x8dna stranka Zares predlagala ustanovitev finan\xc4\x8dne policije kot povsem neodvisne in enovite institucije, podrejene neposredno vladi, katere direktor bi imel petletni mandat, uslu\xc5\xbebenci pa bi imeli policijska pooblastila za kriminaliste, nadgrajena s pooblastili in\xc5\xa1pektorjev Carinske in Dav\xc4\x8dne uprave Republike Slovenije. Kadre naj bi slu\xc5\xbeba zajemala izmed dela uslu\xc5\xbebencev urada za prepre\xc4\x8devanje pranja denarja, preiskovalcev dav\xc4\x8dne uprave, dela in\xc5\xa1pektorjev dav\xc4\x8dne uprave, dela uslu\xc5\xbebencev carinske uprave ter kriminalistov iz oddelkov za obravnavo te\xc5\xbejih oblik gospodarskega kriminala, imela pa bi glavni urad ter najve\xc4\x8d osem izpostav. Slu\xc5\xbeba bi med drugim morala prepre\xc4\x8devati in odkrivati te\xc5\xbeja kazniva dejanja s podro\xc4\x8dja finan\xc4\x8dnega poslovanja, prepre\xc4\x8devala in odkrivala pa bi tudi te\xc5\xbeje carinske in tro\xc5\xa1arinske ter dav\xc4\x8dne prekr\xc5\xa1ke._NEWLINE_Toda ta zamisel tedaj ni dosegla ve\xc4\x8djega odmeva, zaradi pomanjkanja zavesti o zgodovini finan\xc4\x8dne stra\xc5\xbee na Slovenskem pa je v politi\xc4\x8dnem diskurzu glede uvajanja finan\xc4\x8dne stra\xc5\xbee prevladal izraz finan\xc4\x8dna policija. Slovenija je \xc5\xbee kmalu po propadu predloga o samostojni finan\xc4\x8dni policiji do\xc5\xbeivela veliko gopodarsko krizo, pospremljeno s \xc5\xa1tevilnimi korupcijskimi aferami, kar je pripomoglo k ponovnemu o\xc5\xbeivljanju idej o nastanku finan\xc4\x8dne policije. Pavle \xc4\x8celik, ki je raziskoval zgodovinski pojav finan\xc4\x8dne policije ali finan\xc4\x8dne stra\xc5\xbee na Slovenskem, je v letih 2012 in 2013 predlagal, da bi Republika Slovenija oblikovala svojo finan\xc4\x8dno policijo, oblikovali pa bi jo iz vrst mobilnih carinskih enot in izterjevalcev, pri tem pa bi finan\xc4\x8dni policisti po njegovem mnenju morali biti uniformirani, oboro\xc5\xbeeni in imeti bi morali \xc5\xa1iroka pooblastila za opravljanje preiskav. Pozno poleti 2012 je Pavle \xc4\x8celik hkrati ugotavljal tudi, da je bila Slu\xc5\xbeba dru\xc5\xbebenega knjigovodstva po drugi svetovni vojni z ra\xc4\x8dunovodskim nadzorom dejansko sposobna zagotoviti finan\xc4\x8dni nadzor, ki ga je poprej opravljala finan\xc4\x8dna stra\xc5\xbea na terenu. \xc4\x8celik je pojasnjeval, da je razlog za ukinitev Finan\xc4\x8dne stra\xc5\xbee po drugi svetovni vojni predvsem v tem, da so oblastniki odpravili monopole in pobiranje tro\xc5\xa1arin, njeno ponovno uvajanje pa je smiselno predvsem na podro\xc4\x8dju tro\xc5\xa1arinskega nadzora in opravljanja izvr\xc5\xa1b._NEWLINE_Decembra 2012 je vlada Janeza Jan\xc5\xa1e za sredo leta 2013 napovedala ustanovitev finan\xc4\x8dne policije \xe2\x80\x93 ustanovljena bi bila tedaj, ko bi pri\xc5\xa1lo do zdru\xc5\xbeitve Carinske uprave Republike Slovenije in Dav\xc4\x8dne uprave Republike Slovenije. Do realizacije te ideje zaradi padca Jan\xc5\xa1eve vlade ni pri\xc5\xa1lo- vlada Alenke Bratu\xc5\xa1ek je zdru\xc5\xbeitev obeh uprav najprej odlo\xc5\xbeila, nato pa iz zakonodajnega procesa umaknila predlog oblikovanja finan\xc4\x8dne policije kot slu\xc5\xbebe v sklopu finan\xc4\x8dne uprave. Zna\xc4\x8dilno za ta predlog oblikovanja finan\xc4\x8dne policije je bilo, da finan\xc4\x8dna policija ne bi bila samostojen organ, ampak organ v sestavi finan\xc4\x8dne uprave._NEWLINE_V predvolilnem boju poleti 2014 je ustanovitev finan\xc4\x8dne policije napovedal Janez Jan\xc5\xa1a, med tem, ko se je zmagovalec volitev Miro Cerar zavzemal, da se u\xc4\x8dinke, ki jih v nekaterih sistemih dosega finan\xc4\x8dna policija, uveljavi druga\xc4\x8de in sicer z uvedbo finan\xc4\x8dnega nadzora nad prispevki in davki, kot smo ga poznali pri nekdanji Slu\xc5\xbebi dru\xc5\xbebenega knjigovodstva- u\xc4\x8dinek, ki ga ima finan\xc4\x8dna policija, naj bi bilo po njegovem namre\xc4\x8d mogo\xc4\x8de dose\xc4\x8di s povezavo vseh institucij, ki se ukvarjajo s financami, na ravni dr\xc5\xbeave. Upo\xc5\xa1tevati pa je potrebno, da tudi v \xc4\x8dasu socializma zaradi nastanka SDK terenske carinske slu\xc5\xbebe, ki je vsebovala tudi elemente finan\xc4\x8dne policije, niso odpravili, podobno pa je tudi za nastajajo\xc4\x8do Finan\xc4\x8dno upravo zna\xc4\x8dilno, da bo \xc5\xa1e vedno morala iskati na\xc4\x8din za \xc4\x8dim bolj\xc5\xa1i tro\xc5\xa1arinski nadzor in za izvajanje izvr\xc5\xa1b.'